湖上遇雨
作者：鄭獬
朝代：宋

paragraphs: 老龍怒相搏，快雨忽噴灑。
天公白羽箭，竦竦射萬瓦。
電眼窺人屋，狂雷震欲下。
直疑惡溪山，掃除重造化。
頃之蒼雲裂，天光出縫罅。
變怪忽寂寥，乾坤似新畫。
秀靄翠堪包，清風健可跨。
林影走群龍，溪聲回萬馬。
更無一塵飛，清光熨平野。
沙路浄無泥，侵凉宜早駕。
高堂應念歸，屈指期到舍。